ALGTEKST-TERVIKTEKST

Kinnitatud õppeprorektori 09.10.2025 korraldusega nr 186

Redaktsiooni jõustumise kuupäev: 09.10.2025

Tallinna Tehnikaülikooli mikrokraadide ja mikrokvalifikatsioonide juhend

1. **Üldsätted**

1.1. **Mikrokraadikava** on valdavalt tasemeõppeainetest (vähemalt 50% õppekava mahust) loodud terviklik täiendusõppekava, mis on seotud kindla formaalõppekava õppeainetega, arvestab tööturu vajadusi antud valdkonnas ning on võimalik läbida ühe kuni kolme semestri jooksul.

1.2. **Mikrokvalifikatsioonikava** on peamiselt täiendusõppeainetest loodud või kindla formaalõppe õppekavaga mitteseotud ainetest koosnev täiendusõppekava, mille mahtu on võimalik väljendada Euroopa ainepunktisüsteemi (EAP) ainepunkidena.

1. **Mikrokraadid**

2.1. Mikrokraadikava koosneb kahest või enamast õppeainest ja see võib sisaldada ka tasemeõppekava väliseid aineid. Mikrokraadikava maht on vähemalt 6 kuni 30 EAP-d, arvestades, et ühe õppeaine maht on vähemalt 2 EAP-d.

2.2 Mikrokraadikava on suunatud täiskasvanud õppijale. Mikrokraadikava on õpiväljundite põhine, millesse kuuluvad õppeained peavad moodustama ühtse terviku, et anda edasi kindlaid pädevusi. Mikrokraadikava peab olema seotud vähemalt ühe TalTechi formaalõppe õppekavarühmaga ISCED-F alusel.

2.3 Mikrokraadikava loetakse läbituks, kui kõik mikrokraadikavas kirjeldatud õpiväljundid on saavutatud. Soovitav on ka projektipõhiste õppeainete lülitamine mikrokraadikavasse ja õppurite tööalastest vajadustest lähtuvate projektide teostamine õppekava raames.

2.4. Mikrokraadikavale õppima asumise eelduseks on selles õppekavas sisalduvate õppeainete läbimiseks vajalik eelnev haridustase. Mikrokraadikava eesmärk on võimaldada õppijatel täiendada ja omandada uusi valdkonnapädevusi või õppida juurde täiendav eriala. Teaduskonnad võivad seada kandideerijatele täiendavaid vastuvõtukriteeriume.

2.5. Mikrokraadikaval õppijad õpivad koos TalTechi vastava tasemeõppekava üliõpilastega või eraldi õpperühmana. Loengute ja praktiliste tööde planeerimisel arvestatakse täiskasvanud õppijate võimalustega osaleda õppetöös. Mikrokraadikava läbinu saab TalTechi mikrokraaditunnistuse ja õpisoorituse väljavõtte, mis tõendab omandatud pädevusi.

2.6. Mikrokraadikava läbimine tasemeõppe kraadi ei anna. Mikrokraadikava läbinud saavad kasutada omandatud ainepunkte õpingute jätkamisel tasemeõppes. Kui õppija on sooritanud varasemalt mikrokraadikavasse kuuluvaid TalTechi õppeaineid, on mikrokraadikavale õppima asudes võimalik üle tuua tulemused kuni 50% mikrokraadikava ainetest.

1. **Mikrokvalifikatsioonid**

3.1. Mikrokvalifikatsioonikava koosneb kahest või enamast (täiendus)õppeainest. Mikrokvalifikatsioonikava maht on vähemalt 5 kuni 30 EAP-d, arvestades, et ühe õppeaine maht on vähemalt 1 EAP.

3.2. Mikrokvalifikatsioonikava eesmärk on pakkuda täiskasvanud õppijale konkreetseid teadmisi, oskusi ja pädevusi, mis vastavad ühiskondlikele või tööturu vajadustele. Mikrokvalifikatsioone saab üle kanda või liita kokku kõrgemaks kvalifikatsiooniks. Kvalifikatsioonid tuginevad vastava sektori või tegevusvaldkonna kokkulepitud standarditest lähtuvale kvaliteedile.

3.3. Mikrokvalifikatsioonikava luuakse täiendusõppe kursusena. Mikrokvalifikatsioonikava korraldaja võib seada täiendusõppekaval osalemiseks täiendavad eeltingimused.

3.4. Mikrokvalifikatsioonikava on õpiväljundipõhine, andes edasi kindlad pädevused. Mikrokvalifikatsioonikava loetakse läbituks, kui kõik kavas kirjeldatud õpiväljundid on saavutatud.

3.5. Mikrokvalifikatsioonikava läbinu saab TalTechi mikrokvalifikatsioonitunnistuse, mis sisaldab andmeid omandatud õpiväljundite kohta. Mikrokvalifikatsioonikava läbinud saavad kasutada omandatud ainepunkte õpingute jätkamisel kas tasemeõppes või täiendusõppes.

1. **Mikrokraadi- ja mikrokvalifikatsioonikava koostamine ja korraldamine**

4.1. Ülikooli instituudid ja kolledžid koostavad mikrokraadi- ja mikrokvalifikatsioonikavad, mis esitatakse vastava teaduskonna dekaani ettepanekul kinnitamiseks õppeprorektorile.

4.2. Mikrokraadi- või mikrokvalifikatsioonikavale määratakse kavajuht, kes koordineerib täiendusõppekava loomist, õppe läbiviimist ja suhtlemist õppijatega ning nende toetamist õppekava läbimisel koostöös avatud ülikooliga. Avatud ülikool korraldab õppijate vastuvõtu, viib läbi õppijate esmase nõustamise, sõlmib õppijatega lepingud, väljastab arved ja edastab lõpudokumentide andmed Eesti hariduse infosüsteemi (EHIS).

4.3. Mikrokraadi- ja mikrokvalifikatsioonikavasid saab muuta ja uusi kavasid välja pakkuda kaks korda aastas enne järgmise semestri algust. Teaduskond informeerib vastuvõtuks avatavatest mikrokraadi- ja mikrokvalifikatsioonikavadest avatud ülikooli avatud õppe keskust hiljemalt 1. maiks sügissemestril avatavate mikrokraadikavade korral ja 1. novembriks kevadsemestril avatavate mikrokraadikavade korral.

4.4. Mikrokraadi- või mikrokvalifikatsioonikava juht täidab haridus- ja teadusministeeriumi õppekava vormi ja edastab selle avatud ülikoolile. Avatud ülikool esitab täiendusõppekavad Haridus- ja Teadusministeeriumile hariduse infosüsteemi kandmiseks või tegevusloa taotlemiseks vastavas õppekavagrupis ja tasub õppekavade eest riigilõivu, mis küsitakse hiljem instituutidelt tagasi.

4.5. Hariduse infosüsteemis registreeritud mikrokraadi- ja mikrokvalifikatsioonikavad kannab avatud ülikool ülikooli täiendusõppe infosüsteemi ja avab õppekavad vastuvõtuks. Kolledžid kannavad enda läbiviidavad mikrokraadi- ja mikrokvalifikatsioonikavad ise täiendusõppe infosüsteemi.

4.6. Mikrokraadi- või mikrokvalifikatsioonikaval õppima asuda soovinud õppijat teavitatakse mikrokraadi- või mikrokvalifikatsioonikavale vastuvõtmisest hiljemalt üks nädal enne semestri algust.

4.7. Mikrokraadi- ja mikrokvalifikatsioonikavad on reeglina tasulised ja õppekava hind koosneb õppekava ainepunktide summaarsest maksumusest vastavalt avatud ülikooli õppeteenuse hinnakirjale. Mikrokraadikava- ja mikrokvalifikatsioonikavale on võimalik määrata õppekavaväliste ainete lisamisel ka turupõhine hind. Tasu maksmine toimub semestripõhiselt ja arvutatakse vastavalt semestris läbitavate õppeainete ainepunktide mahule.